Il-borża ta' Malta flimkien ma' Education Plus ikkollaboraw fuq proġett bl-għan li jsaħħu t-tagħlim tal-istudenti fil-qasam finanzjarju, dan permezz ta' filmati qosra. L-ispjegazzjoni dwar dan il-kors saret permezz ta' filmati li ħejjew studenti tal-multimedja stess, li huma parti mill- Alternative Learning Programme. Dan il-mezz għen lil dawn l-istudenti biex jintegraw fid-dinja finanzjarja sabiex ikunu preparati għad-dinja tax-xogħol u jiksbu l-kwalifiċi neċċessarji sabiex ikunu jistgħu jkomplu javvanzaw. Filfatt, dawn l-istudenti ngħataw ċertifikat ta' Livell tlieta fil-Multimedja u ICT li jfisser li huma biss pass 'il bogħod milli jkomplu l-istudji tagħhom fl-MCAST. Il-Ministru Evarist Bartolo faħħar l-inizjattiva filwaqt li awgura lill-istudenti għas-suċċess li rnexxilhom jiksbu u nkoraġġihom biex ikomplu jistudjaw. Intqal ukoll li hemm organizazzjonijiet oħra li huma lesti li jikkollaboraw ma' Education Plus sabiex joffru iżjed opportunitajiet lill-istudenti f'oqsma varji.